KIRJALLINEN KYSYMYS E-0909/01 esittäjä(t): Luis Berenguer Fuster (PSE) komissiolle. Muutokset Espanjan sähköalaa koskevassa lainsäädännössä.



Virallinen lehti nro 340 E , 04/12/2001 s. 0120 - 0121



KIRJALLINEN KYSYMYS E-0909/01 esittäjä(t): Luis Berenguer Fuster (PSE) komissiolle (28. maaliskuuta 2001) Aihe: Muutokset Espanjan sähköalaa koskevassa lainsäädännössä Espanjan kuninkaallinen asetus 2/2001, joka hyväksyttiin 2. helmikuuta 2001, muuttaa sähköalasta annetun lain kuudetta siirtymäkauden säännöstä. Espanjan hallitus haluaa muutoksella viivyttää tutkinnan käynnistämistä valtiontuista, joita sähköalan yrityksille myönnetään kilpailusta aiheutuvien siirtymäkustannusten muodossa, ja on tätä varten poistanut aiemmasta asetuksesta olennaisen kohdan, jossa vahvistettiin oikeus periä tietty summa riippumatta kustannusten ja energianhinnan kehityksestä. Summan maksoivat espanjalaisten kuluttajat sähkön hintaan lisätyn 4,5 prosentin ylimääräisenä maksuna, mikä toi sähköalan yrityksille noin 500 000 miljoonan pesetan tulot. Säännöksen muutoksella Espanjan hallitus vahvistaa komission kannan, johon espanjalaiset kuluttajat ja myös tämän kysymyksen esittäjä yhtyvät täysin, eli sen, että kilpailusta aiheutuvat siirtymäkustannukset ovat periaatteessa valtiontukia, joista vain ei ilmoiteta. Muutos voi olla pelkästään kosmeettinen ja sillä voidaan vain pyrkiä välttämään tutkinnan käynnistäminen, sillä asetukseen sisältyy paljon kyseenalaisia näkökohtia, koska se vahvistaa nykyisten sähköalan yritysten asemaa ja vaikeuttaa näin uusien toimijoiden pääsyä markkinoille. Nykyisessä muodossaan säännös esimerkiksi tunnustaa oikeuden korvaukseen, jonka määrän hallitus vahvistaa vuosittain ottamatta huomioon kustannusten ja markkinoiden kehitystä. Lisäksi maksujen perimiseen oikeuttavien omaisuuserien arviointi on tehty kyseenalaisella tavalla ja riippumatta tehdyistä investoinneista. Näiden esimerkkien ja muiden seikkojen (summan nostaminen noin 100 000 miljoonaan pesetaan, maksutapaa ei ole päätetty jne.) vuoksi on aiheellista, että komissio tutkii, onko uudella järjestelmällä mahdollisesti kilpailua estäviä vaikutuksia. Katsooko komissio, että Espanjan sähköalan lainsäädäntöön tehdyt muutokset estävät tutkimasta kilpailusta aiheutuvien siirtymäkustannusten muodossa myönnettyjä valtiontukia? Miksi tutkintaa ei ole vielä käynnistetty? Mario Montin komission puolesta antama vastaus (11. toukokuuta 2001) Komissio ei vielä ole päättänyt, onko tässä tapauksessa perusteltua aloittaa EY:n perustamissopimuksen 88 artiklan (ent. 93 artiklan) 2 kohdan mukainen menettely. Komissio tutkii parhaillaan, mitä vaikutuksia 2 päivänä helmikuuta 2001 annetun Espanjan kuninkaallisen asetuksen 2/2001 muuttamisesta aiheutuu. Komissio toimii yhteisöjen tuomioistuimen asiassa C-379/98, PreussenElektra AG vastaan Schlesswag AG(1), 13. maaliskuuta 2001 antaman tuomion seurauksista esittämiensä pohdintojen mukaisesti. Kuten arvoisa parlamentin jäsen tietää, sähköalan kustannuksiin liittyvät ongelmat koskevat useita jäsenvaltioita ja aiheuttavat uudenlaisia, monitahoisia ongelmia valtiontukien osalta. Tästä syystä komissio on katsonut aiheelliseksi odottaa edellä mainittua tuomiota ennen menettelyn aloittamista tässä asiassa. (1) Ei ole vielä julkaistu oikeustapauskokoelmassa.